tartuNLP/wikipedia-smugri-20251201 huggingface dataset:
Desmond Morris

Desmond John Morris (sündinud 24. jaanuaril 1928 Purtonis Wiltshire'i krahvkonnas Inglismaal) on Briti antropoloog, zooloog ja kirjanik. Ta on ka telesaatejuht ja kunstnik.
Morris sai põhihariduse Dauntsey koolis West Lavingtonis Wiltshire'is. Pärast sõjaväeteenistust õppis ta Birminghami ülikoolis, mille lõpetas 1951. aastal zooloogina. 1954. aastal sai ta filosoofiadoktoriks Oxfordi Ülikoolis kaitstud väitekirjaga "Reproductive Behaviour of the Ten-spined Stickleback", mida juhendas Nobeli auhinna laureaat Niko Tinbergen. 
Ta töötas Londoni Zooloogiaseltsis Londoni loomaaia imetajate kuraatorina. 1966. aastal lahkus ta loomaaiast, häirituna selle allakäigust.
Tegevus meedias.
Esmalt jõudis Morris avalikkuse tähelepanu alla 1950. aastail, kui ta juhtis ITV telesarja "Zoo Time", kuid ülemaailmse kuulsuse saavutas ta 1967. aastal raamatuga "The Naked Ape". Raamat on häbenematu vaade inimliigile, see keskendub inimese loomalikele omadustele ja meie sarnasustele inimahvidega ning inimkäitumise selgitamisele selle evolutsioonipsühholoogilise kujunemise kaudu küttide-korilaste eelajaloolises keskkonnas. Teost on korduvalt trükitud paljudes keeltes ning see on endiselt bestseller.
Morrise hilisemad uuringud, raamatud ja telesarjad on jätkanud selle vaatega inimkäitumisele, selgitades seda puhtzooloogilisest vaatenurgast. Tema lähenemine ja järeldused on sageli pälvinud kriitikat. 1981. aastal avaldatud raamat "The Soccer Tribe" põhines osalt uuringuil, mida Morris tegi jalgpalliklubi Oxford United direktorina, sealhulgas klubi fännide "hõimu" muusikalisi rituaale klubi koduväljakul toimunud matšidel.
Tegevus kunstnikuna.
Lisaks teaduskarjäärile on Morris ka sürrealistlilk kunstnik. Tema teosed on rippunud näitustel kõrvuti hispaania kunstniku Joan Miró omadega ning neil on oluline mõju Briti sürrealismile. Ta esimene isikunäitus toimus 1948. aastal. 1957. aastal korraldas ta kuraatorina šimpanside maalide ja joonistuste näituse Kaasaegse Kunsti Instituudis (Institute of Contemporary Arts) Londonis, kus teiste seas olid noore Congo-nimelise šimpansi maalid. Morrise maalide fragmente võib näha Richard Dawkinsi raamatute "Isekas geen" ("The Selfish Gene") ja "Pime kellassepp" ("The Blind Watchmaker") esimeste trükkide kaanel. 
Kunstiga seotud rolle.
Aastatel 1967–1968 oli Morris Kaasaegse Kunsti Instituudi direktor.
Morris andis oma panuse 1981. aasta filmi "Võitlus tule pärast" tegemisse, kui konsulteeris filmi tegijaid vanema kiviaja inimeste žestide ja kehakeele loomisel.
Maadlus 1988. aasta suveolümpiamängudel

Maadlus 1988. aasta suveolümpiamängudel toimusid Sŏulis Lõuna-Koreas.
Medalialad.
Nii Kreeka-Rooma kui vabamaadluses võisteldi kümnes kaalus: kuni 48 kg, kuni 52 kg, kuni 57 kg, kuni 62 kg, kuni 68 kg, kuni 74 kg, kuni 82 kg, kuni 90 kg, kuni 100 kg ja kuni 130 kg.
August Okas

August Okas (31. juuli 1904 Adavere vald, Põltsamaa kihelkond, Viljandimaa – 31. juuli 1987 New York) oli eesti arst ja arstiteadlane.
Ta lõpetas 1923. aastal Hugo Treffneri Gümnaasiumi, õppis aastail 1923–1930 Tartu Ülikooli arstiteaduskonnas. Eesti Üliõpilaste Seltsi vilistlane.
August Okas töötas Tartu Riiklikus Seerumi Instituudis, viimati abijuhatajana. 1944. aastal põgenes ta Saksamaale, siirdus 1948. aastal Argentinasse, oli seal Argentina Eesti Võitlejate Koondise esimees. Töötas Seerumi Instituudis. 1965. aastal siirdus ta USA-sse, töötas Madisoni farmaatsialaboris New Jersey osariigis.
Adavere vald

Adavere vald (saksa keeles "Gemeinde Addafer") oli vald Põltsamaa kihelkonnas Viljandimaal.
Vald loodi 1866. aastal.
Vallamaja valmis 1868. aastal ja õnnistati 12. aprillil 1869, läks maksma 2613 rubla 17½ kopikat. See asus Puiatu külas.
Vallavanemad olid:
1939. aasta valdade reformi käigus läksid Adavere valla Metsapere küla Kamso-Põdra nr. 36, Karusaadu-Ado nr. 40, Kihnu nr. 41, Kotinaela-Pihlaka nr. 37-a, Kotinaela-Märt nr. 37-b, Riisna nr. 39, Sassi-Hans nr. 38, Koogi nr. 66 ja 67-a, Sutte ja Tuissaare talude maa-alad Imavere valla koosseisu. Ülejäänud valla maa-ala läks Põltsamaa valla koosseisu.
Vallas on sündinud õpetaja Martin Okas, advokaat ja poliitik August Leps, sõjaväelane August Leisk, metsaülem Johannes Okas.
Kamandar Madžidov

Kamandar Madžidov (sündinud 17. oktoobril 1961) on aserbaidžaani rahvusest Nõukogude Liidu ja Valgevene eest võistelnud endine maadleja.
Ta võitis esikoha 1984. aasta sõprusmängudel ja 1988. aasta suveolümpiamängudel Sŏulis .
Saavutas 1996. aasta suveolümpiamängudel neljanda koha.
Võitis 1992. aastal Nõukogude Liidu meistrivõistlustel kuldmedali.
Madžidov on Valgevene maadluskoondise peatreener.
Raymond Ndong Sima

Raymond Ndong Sima (sündinud 23. jaanuaril 1955 Oyemis) on Gaboni poliitik, alates 7. septembrist 2023 Gaboni peaminister. 
Ta on lõpetanud Université Paris-Dauphine'i majandusteaduse alal ning töötanud tippjuhina metsanduse ja raudteetranspordi vallas.
Raymond Ndong Sima kuulub Gaboni Demokraatlikku Parteisse.
Alates 17. oktoobrist 2009 oli ta põllumajandusminister. 
27. veebruarist 2012 kuni 24. jaanuarini 2014 ja uuesti alates 7. septembrist 2023 on ta Gaboni peaminister.
Christopher Plummer

Arthur Christopher Orme Plummer (13. detsember 1929 Toronto – 5. veebruar 2021) oli Kanada teatri-, teleseriaali- ja filminäitleja. 
Plummeri tuntumaid rolle on osatäitmised filmides "Helisev muusika" ("The Sound of Music", 1965), "Ogalinnud" ("The Thorn Birds", 1983), "Madeline" (1993), "Siseinfo" ("The Insider", 1999), "Ameerika tragöödia" ("American Tragedy", 2000), "Piinatud geenius" ("A Beautiful Mind", 2001), "Meie isade lipud" ("Our Fathers", 2005), "Emotsionaalne aritmeetika" ("Emotional Arithmetic", 2007), "The Last Station" Lev Tolstoina (2009) ja "Lohetätoveeringuga tüdruk" ("The Girl with the Dragon Tattoo", 2011).
Christopher Plummer on saanud kaks Emmy ja Tony auhinda, Kuldgloobuse ja Briti Akadeemia filmi auhinna. 2012. aastal pälvis Christopher Plummer filmiga "Algajad" (2011) parima meeskõrvalosatäitja Oscari. Temast sai vanim näitleja, kes on võitnud Oscari.
Soojuskadu

Soojuskadu on ruumiõhust läbi välispiirete (seinad, lagi, põrand, aknad, uksed jne) väliskeskkonda kandunud soojushulk ajaühikus J/s=W.
Küte peaks kompenseerima hoone soojuskaod ja ventilatsioonikaod. Sellepärast võetakse soojuskadu kõigi küttesüsteemiga seotud arvutuste aluseks. Hoone soojuskaod arvutatakse iga välispiiret omava ruumi soojuskadude summana vastavalt standardile.
Soojuskadu "Φ", W 
Φ= U x A x (Ti - Tu) 
 "U" = Materjali soojusjuhtivus W/(m2*K)
 "A" = Piirde pindala m2
 "Ti" = Arvutuslik sisetemperatuur C
 "Tu" = Arvutuslik välistemperatuur C
Maadlus 1932. aasta suveolümpiamängudel

Maadlus 1932. aasta suveolümpiamängudel toimus Los Angeleses Ameerika Ühendriikides.
NYC Taxi

"NYC Taxi" on eesti laulja Getter Jaani esimene singel EP-lt. Laulu esmaesitlus toimus 3. märtsil konkursi "Eesti Laul 2012" finaalis, kus laval oli üle 50 inimese.
Laulu pealkiri tähendab New Yorgi taksot. Loole lisaks valmis ka New Yorgis tehtud video.
Raadio 2 aastahiti valimisel jäi laul 28. kohale.
Kadakatäks

Kadakatäks ("Saxicola rubetra") on linnuliik rästaslaste sugukonna täksi perekonnast.
Levila.
Kadakatäks pesitseb Euroopas ja Aasias ning talvitub Aafrikas. Eestis on kadakatäks rohkearvuline haudelind, tema pesitsusaegne arvukus on viimase hinnangu järgi 300 000 – 400 000 paari.
Välimus.
Kadakatäksi kehapikkus on 12–14 cm ja kaal 13–26 g. Linnu ülapool on tumepruun, rind ja kurgualune on oranžikad. Isaslinnul on lai valge kulmutriip ja peenem valge vööt alapõsel.
Trükiveakurat

Trükiveakurat ("Diabolus typographicus") on kuradike, kellega üritatakse välja vabandada trükiväljaannetesse sisse lipsanud vigu. Tema tõttu on paljude raamatutega kaasas "erratum" (mitmuses "errata").
Carl Gustav Schultz noorem

Carl Gustav Schultz (9. jaanuar / 20. jaanuar 1768 Lääne-Nigula – 9. märts / 21. märts 1844 Kullamaa) oli Eestimaa vaimulik.
Schultz kasvas üles vaeslapsena, teda kasvatasid pastorid Jonas Laurentii Carlblom ja Johann Lithander ning koolitasid Tallinna Gümnaasiumi professorid Geyser ja Gustav Sverdsjö. Aastatel 1774–1785 õppis ta Tallinna Gümnaasiumis. Immatrikuleeriti 26. oktoobril 1785 Kieli ülikooli, oli kohal veel aastal 1788. Ordineeriti 29. aprillil / 10. mail 1789 pastoriks.
Ta oli aastatel 1789–1796 Kullamaa Püha Johannese koguduse adjunktpastor, aastatel 1796–1844 sama koguduse pastor. Lisaks oli ta 10. jaanuarist / 22. jaanuarist 1825 Maa-Lääne praostkonna praost ja aastast 1835 "senior ministerii".
Schultz tegi kaastööd O. W. Masingule, kirjutades oma kihelkonna taevaskäijatest.
Isiklikku.
Nii tema isa Carl Gustav Schultz kui ka vanaisa Georg Friedrich Schultz olid Lääne-Nigula Püha Nikolause koguduse õpetajad, vanavanaisa Georg Schultz oli Ridala Püha Maarja Magdaleena koguduse õpetaja; tema vanavanaisa Daniel Vick oli Haapsalu Püha Johannese koguduse õpetaja. 
Ta oli kolm korda abielus: tema esimese abikaasa Augustine (1772–1808) isa Anton Friedrich Bornwasser oli Vigala ja Rõuge Maarja koguduse õpetaja, sellest abielust sündinud poeg August Konstantin Schultz oli samuti Kullamaa Püha Johannese koguduse õpetaja; tema teise abikaasa Johanna Juliane (1770–1819) isa Otto Wilhelm Eberhard oli Vastseliina ja Rapla Maarja-Magdaleena koguduse õpetaja.
Põhja-Korea tuumarelvad

Põhja-Korea (ametliku nimega Korea Rahvademokraatlik Vabariik) on andnud teada, et ta omab tuumarelva ja paljud teised riigid usuvad seda väidet. CIA on andnud hinnangu, et Põhja-Koreal on ka lisaks oluline keemiarelva arsenal. 
Põhja-Korea kuulus varem Tuumarelvade leviku tõkestamise lepingule allakirjutanud riikide hulka, kuid 2003. aastal, tsiteerides Ameerika Ühendriikide ebaõnnestunud kooskõlastatud raamistiku lepet (Agreed Framework) Põhja-Koreaga. 1994. aastal sõlmitud lepinguga Ameerika Ühendriikide vahel, millega taheti vähendada Põhja-Korea tuumaambitsioone tõi kaasa suhete paranemise ja aitas Põhja-Koreal varustada ennast teatud energiavarudega tuumareaktorite abil.
9. oktoobril 2006 teatas Põhja-Korea valitsus, et esimest korda viidi edukalt läbi tuumakatsetus. Samal ajal tuvastasid USA Geoloogiakeskus ja Jaapani seismoloogilised asutused 4,3-magnituudilise maavärina Põhja-Koreas, seda on ka Põhja-Korea väidetega kinnitanud.
IAEA peadirektor Mohamed El-Baradei avaldas arvamust, et 2009. aasta aprilliks oli Põhja-Koreast saanud "täiemahuline tuumaelektrijaam". Põhja-Korea korraldas 25. mail 2009 järjekordse tuumakatsetuse, mis arvatakse olevat 4,7-magnituudilise maavärina põhjustaja. Katsetuse koha kohta pole avaldatud ametlikku informatsiooni. On arvatud, et see toimus Põhja-Korea kirderegioonis Kilju linna lähedal.
Eesti siseminister

Siseminister on Vabariigi Valitsuse liige, kes juhib Siseministeeriumi. Ta korraldab ministeeriumi valitsemisalasse kuuluvaid küsimusi riigi sisejulgeoleku tagamise ja avaliku korra kaitsmise, riigipiiri valvamise ja kaitsmise ning piirirežiimi tagamise, kriisireguleerimise, riigireservi ning tuletõrje- ja päästetööde ning kodakondsuse ja migratsiooniga seotud asjade korraldamisel.
Siseminister otsustab ministeeriumi hallatavate riigiasutuste moodustamise ning kinnitab nende põhimääruse, struktuuri ja töökorralduse. Lisaks annab minister valitsusele aru ministeeriumi tegevusest. Ta esitab valitsusele ettepanekuid ministeeriumi eelarve ning vajaduse korral lisaeelarve kohta. Ühtlasi otsustab ta eelarvevahendite kasutamise üle ning jälgib eelarve täitmist. Minister kinnitab riigieelarvest lähtudes ka ministeeriumi valitsemisala riigiasutuste eelarved.
Ministri nimetab ametisse ja vabastab ametist Vabariigi President peaministri ettepanekul. Minister astub ametisse ametivande andmisega Riigikogu ees. 25. märtsist 2025 on siseminister Igor Taro.
Eesti siseministrid 1918–1940.
Parteid
Eesti siseministrid 1991–.
Parteid
August Konstantin Schultz

August Konstantin Schultz (26. august/7. september 1805 Kullamaa – 14. juuni/26. juuni 1848 Kullamaa) oli Eesti vaimulik.
Ta õppis Tallinna toomkoolis ja aastatel 1827–1830 Tartu Ülikooli usuteaduskonnas. Ta oli seejärel Eestimaal koduõpetaja ja Smolnõi aadlineidude Maria instituudi saksa keele ja kirjanduse õpetaja. Ordineeriti 12. novembril/24. novembril 1844 õpetajaks.
Ta oli aastatel 1844–1848 Kullamaa Püha Johannese koguduse õpetaja. Ta asutas 6. mail/18. mail 1845 Kullamaale abipiibliseltsi.
Isiklikku.
Tema isa Carl Gustav Schultz oli Kullamaa Püha Johannese koguduse õpetaja, vanaisa Carl Gustav Schultz ja vanavanaisa Georg Friedrich Schultz olid Lääne-Nigula Püha Nikolause koguduse õpetajad. Teine vanaisa Anton Friedrich Bornwasser oli Vigala ja Rõuge Maarja koguduse õpetaja.
Maadlus 1928. aasta suveolümpiamängudel

Maadlus 1928. aasta suveolümpiamängudel toimus Amsterdamis, Hollandis.
Medalialad.
Kreeka-Rooma maadluses võisteldi kuues kaalus: kuni 58 kg, kuni 62 kg, kuni 67,5 kg, kuni 75 kg, kuni 82,5 kg ja üle 82,5 kg.
Vabamaadluses võisteldi seitsmes kaalus: kuni 56 kg, kuni 61 kg, kuni 66 kg, kuni 71 kg, kuni 79 kg, kuni 87 kg ja üle 87 kg.
Uue-Põltsamaa mõisa kalmistu

Uue-Põltsamaa mõisa kalmistu on kalmistu Põltsamaa kihelkonnas Viljandimaal, tänapäevase haldusjaotuse järgi Põltsamaa linnas Jõgeva maakonnas. Kalmistu jääb kunagisest mõisakeskusest linnulennult umbes ühe kilomeetri kaugusele idakirdesse.
Ajalugu.
Kalmistu rajasid Uue-Põltsamaa mõisa tollased omanikud Lilienfeldid umbes 1770. aastate algul, kui Põltsamaa mõis jagati Uue- ja Vana-Põltsamaa mõisaks ning Uue-Põltsamaa mõisas ehitati välja uued hooned. Esimene matus uuel kalmistul toimus 1771. aastal.
Uue-Põltsamaa mõisa kalmistule on arvatavasti maetud 28 lahkunut. Praegu pole see kalmistu kasutusel. 
Lähestikku asuvad Uue-Põltsamaa mõisa kalmistu ja uus kihelkonnakalmistu moodustavad alates 1997. aastast ühise riikliku kultuurimälestise – Põltsamaa kalmistu. Nende vahele jääb eraldi kultuurimälestisena Põltsamaa II maailmasõja matmispaik, kuid nendel mälestistel on ühine kaitsevöönd. 
Kalmistu kabel.
Kalmistu idaosas paikneb matusekabel, mis on ehitatud umbes 19. sajandi keskel (ehitusmeister Johann Mühlhausen). Kabeli torni lühendati 1916. aastal. Praegu on kabel kasutuses matmistarvete hoiukohana.
Maadlus 1924. aasta suveolümpiamängudel

Maadlus 1924. aasta suveolümpiamängudel toimus Pariisis Prantsusmaal.
Medalialad.
Kreeka-Rooma maadluses võisteldi kuues kaalus: kuni 58 kg, kuni 62 kg, kuni 67,5 kg, kuni 75 kg, kuni 82,5 kg ja üle 82,5 kg.
Vabamaadluses võisteldi seitsmes kaalus: kuni 56 kg, kuni 61 kg, kuni 66 kg, kuni 71 kg, kuni 79 kg, kuni 87 kg ja üle 87 kg.
Rudolf Svensson

Johan Rudolf Svensson (27. märts 1899 – 4. detsember 1978) oli läbi aegade edukaim Rootsi maadleja nelja medaliga olümpiamängudel.
Olümpiamängudel on rohkem medaleid (5) võitnud ainult Wilfried Dietrich. 4 medalit on võitnud veel: Aleksandr Karelin, Bruce Baumgartner, Søren Marinus Jensen, Artur Taimazov, Imre Polyák ja Eino Aukusti Leino.
Esimeses maailmasõjas oli ratsaväe teenistuses, hiljem töötas tuletõrjujana.
2005. aastast kuulub Fila Hall of Fame'i.
Farss

Farss (ka jant) on jämekoomilist tehnikat kasutav, enamasti olustikulise sisuga näidend, kus domineerib situatsioonikoomika, mis õige sageli on seotud füsioloogiliste seikadega, farss on räme ja frivoolnegi. 
Farss madaldab ja profaneerib. Farsilik alge on tugev antiikkomöödias (Aristophanes, Plautus), kuid žanrina kujunes välja keskajal, ilmaliku draama ühe vormina ("Meister Pathelin" jt). Algselt tähendas "farss" vaimuliku draama koomilist vahepala. Eesti dramaturgidest on farsse kirjutanud näiteks Mati Unt: B. Thomase vaba töötlus "Charley tädi", traagilist ainet rämedasse koomikasse transponeeriv tragifarss "Keiser Nero eraelu". 
Farssi iseloomustavad päriselust võetud teemad, jämekoomilised situatsioonid, kontrastsed ja sageli karikeeritud tüüptegelased. 
Farss võib olla näidend, film või televisioonis esitatav lavastus.
Kui mingi situatsioon elus tundub labaselt koomiline, võib ka seda farsiks nimetada, kuigi osalistele ei pruugi olukord naljakas tunduda.
Situatsioonikoomikas etendatakse naljakaid olukordi, nagu ootamatu ebaõnnestumine, äravahetamised, automatiseerunud tegevus, ebakohane käitumine, üllatuslikud süžeepöörakud jne. Füüsilise tegevusega naerma ajamisel on tegemist farsiga, süžeelised ootamatused esinevad pigem intriigikomöödias.
Varallo

Varallo (Piemonte: "Varal"), üldiselt tuntud ka kui Varallo Sesia, on vald ja linn umbes 7400 elanikuga Vercelli provintsis Itaalia Piemonte regioonis. 
See asub Valesias, 66 km Vercellist loodes ning kõrgusel 450 meetrit merepinnast.
Kunagi kutsuti seda linna Varadeks, see on poolitatud Mastallone ojaga kaheks väikelinnaks (Varallo Vecchia ja Varallo Nuova).
1971. aastal autasustati Varallo linna Sõjaliste Teenete Kuldmedaliga ("Golden Medal for Military Value") oma rahva heaks II maailmasõjas tehtu eest.
Looduslikud olud.
Sesia org on väga kitsas. Varallo asub selle vasakul pangal, kus Mastallone voolab Sesiasse.
Linn on ümbritsetud Alpi eelmäestikega ning see ei asu kaugel Monte Rosast, mis on ümbritsevatelt mägedelt näha.
Vaatamisväärsused.
San Gaudenzio, Santa Maria delle Grazie ja Santa Maria di Loreto kirikutes leidub kunstnik Gaudenzio Ferrari teoseid, kes oli sündinud naabruskonnas – Valduggias.
Muuseumitest ja galeriidena on kaasa arvatud näiteks Pinacoteca Civica ("Taaveti ja Koljati" pilt, kujutatud Tanzio da Varallo poolt, kes sündis Riales), Museo Comola, Museo Scaglia ja Museo di Storia Naturale Calderini.
Sacro Monte di Varallo linnast 50 m kõrgemal asub üks kuulsamaid Piemonte rändurite paiku, ja vanim Sacri Monti of Piedmond and Lombardy, mis on 2003. aastal lisatud UNESCO maailmapärandi nimistusse. Ümbrus koosneb käänulistest teedest, mis viivad mööda 45 kabeli taolist piiret kus on elusuuruses maalitud terrakotafiguurid freskotaustadega (maalitud Gaudenzio Ferrari ja teiste poolt). Elavad pildid kujutavad enamasti stseene Jeesuse elust. Selle pildirea loomise ajendiks oli frantsisklane Bernardino Caimi, kelle eesmärgiks oli kohalikul tasandil reprodutseerida pilte ränduritest. Põhiline rändurite kirik ehitati Pellegrino Tibaldi poolt pärast 1578. aastat. Nendes Ferrari teostes saab jälgida tema arengut.
Wilfried Dietrich

Wilfried Dietrich (14. oktoober 1933 – 3. juuni 1992) oli Saksamaa maadleja. Ta on võitnud olümpiamängudel viis medalit ja on medalite arvult edukaim maadleja maailmas. Neli medalit on võitnud: Aleksandr Karelin, Bruce Baumgartner, Søren Jensen, Imre Polyák, Eino Aukusti Leino, Johan Rudolf Svensson.
1968. aasta olümpiamängude avatseremoonial oli ta Lääne-Saksamaa meeskonna lipukandja.
Ta nimetati 1969. aastal Schifferstadti linna aukodanikuks.
1972. aasta OM-il tegi Dietrich ülerinnaheite 198 kg kaaluvale ameeriklasele Chris Taylorile, mida on nimetatud "sajandi heiteks".
Võistles kokku viitel olümpiamängudel.
Alfred Schütz

Alfred Schütz (13. aprill 1899 Viin – 20. mai 1959 New York) oli Austria sotsioloog.
Tema teaduspärandi uurimisele ja edasiarendamisele on pühendunud alates 2009. aastast välja antav aastaraamat "Schutzian Research: A Yearbook of Lifewordly Phenomenology and Qualitative Social Science".
Protoneerimine

Keemias tähendab protoneerimine (ka protoonimine) vesinikiooni ehk prootoni H+ liitumist mingi aatomi, molekuli või iooniga. Ained protoneeruvad, kui neile lisatakse vesinikioone, s.t. happeliste ainete lisamisel.
Bronsted-Lowry hapet defineeritakse kui keemilist ühendit, mis protoneerib mingi teise (aluselise) ühendi. Protoneerimine on oluline keemilise reaktsiooni staadium paljudes protsessides. Mõned klassikalised protoneerimise näited:
H2SO4 + H2O → H3O+ + HSO4−
(CH3)2C=CH2 + HBF4 → (CH3)3C+ + BF4−
NH3 + HCl → NH4+ + Cl−
Protoneerimine on enamasti kiire ja pöörduv protsess. Protoneerimine ja selle pöördreaktsioon – deprotoneerimine esinevad paljudes happe-aluse reaktsioonides. Ka eeltoodud reaktsioonid on põhimõtteliselt pöörduvad. Teatud juhtudel protoneerimine indutseerib substraadi isomerisatsiooni. Näiteks "cis"-alkeenidest võib saada "trans"-alkeeni katalüütilise hulga prootonhappe toimel.
John Kuck

John Henry Kuck (27. aprill 1905 – 21. september 1986) oli USA kergejõustiklane, kes võistles peamiselt kuulitõukes.
Kansase osariigis Wilsonis sündinud Kuck esindas USA-d 1928. aasta suveolümpiamängudel Hollandis Amsterdamis, kus ta võitis kuldmedali meeste kuulitõukes.
Ekslikult on arvatud, et ta võis olla eesti päritolu.
Bruce Baumgartner

Bruce Robert Baumgartner (sündinud 2. novembril 1960) on endine Ameerika Ühendriikide maadleja.
Võitnud 15 korda Ameerika Ühendriikide meistrivõistlustel esikoha vabamaadluses.
1995. aastal anti talle James E. Sullivani auhind, mida antakse alates 1930. aastast USA amatöörsportlastele väljapaistvate saavutuste eest. Maadlejatest on saanud selle auhinna ka Rulon Gardner ja John Smith.
1996. aastal olümpiamängude avatseremoonial oli ta Ameerika meeskonna lipukandja.
Pärast tippsportlase karjääri lõppu asus Baumgartner tööle Edinboro Ülikooli Pennsylvanias.
Tim Bendzko

Tim Bendzko (sündinud 9. aprillil 1985 Berliinis) on Saksa laulja ja laulukirjutaja.
Elukäik.
Bednzko kasvas üles Berliini Köpenicki rajoonis. Ta käis spordigümnaasiumis ning kuulus 1. FC Union Berlini jalgpalliklubisse. Hiljem õppis ta Berliini Vabas Ülikoolis teoloogiat ning töötas autooksjonipidajana.
Muusikaga hakkas Bendzko tegelema kitarriõpingute käigus, esimesed laulud kirjutas ta 16aastaselt. Tänu talendivõistluse võimisele sai ta 2009. aasta suvel võimaluse esineda 20 000 inimesele Berliner Waldbühnel, ühes Euroopa suurimas kontserdipaigas. Seejärel pühendus ta täielikult muusikale ning sõlmis lepingu Sony Musicuga. 
17. juunil 2011 ilmus Tim Bendzko debüütalbum „Wenn Worte meine Sprache wären”. Selle esimene singel „Nur noch kurz die Welt retten” oli ilmunud juba 27. mail. Nii albumit kui singlit on müüdud enam kui 300 000 eksemplari.
2011. aastal oli Tim Bendzko koos oma saateansambliga soojendusesinejaks Elton Johni kui Joe Cockeri kontserditurneel Saksamaal. 29. septembril 2011 esindas Bendzko Berliini Bundesvision Song Contest 2011-l (Saksamaa liidumaadevaheline lauluvõistlus) ning võitis konkursi oma debüütalbumi nimilooga „Wenn Worte meine Sprache wären”. Novembris 2011 võitis ta Bambi auhinna aasta uue tulija kategoorias. 
2012. aastal tegi Bendzko kontserditurnee Saksamaal, Šveitsis ja Austrias.
Diskograafia.
Albumid
Singlid
Juhan Jõgi

Juhan Jõgi (varem Johannes Jõggi; 25. märts 1907 Tarvastu vald – 7. oktoober 1989 Koeru) oli eesti vaimulik.
Ta õppis kohalikus algkoolis ja Viljandi Maakonna Poeglaste Gümnaasiumi humanitaarharus, gümnaasiumi lõpetas aastal 1927. Seejärel õppis ta aastatel 1927–1928 Tartu Ülikooli filosoofiateaduskonnas ja 1929–1931 usuteaduskonnas; oli Korporatsioon Ugala vilistlane.
1931. naasis ta isakoju, kuna majapidamist juhtima jäänud vend suri. Isakoju jäi ta kümneks aastaks. Kuna alanud sõda tõi kaasa kooliõpetajate põua, töötas ta Sürgavere Põhikooli õpetajana ja aastatel 1944–1947 ka koolijuhatajana. Veel oli ta õpetaja Reegoldi, Metsküla ja Kõpu algkoolis kuni 1956. aastani. 
1956. aastast töötas ta Tarvastu kolhoosi agronoomina. Tema tööd seemnekasvatuse alal hinnati rahvamajanduse saavutuste näitusel 1959. aastal II koha vääriliseks. 
1962. aastast õppis ta Usuteaduse Instituudis, kus lõpetas varem pooleli jäänud teoloogise stuudiumi. Ordineeriti 26. detsembril 1963 Tallinna Toomkirikus peapiiskop Jaan Kiiviti (assisteerisid Edgar Hark ja Harri Haamer) poolt (koos Eenok Haameriga) aseõpetajaks. Õpetajaõigused sai 9. aprillil 1970. 
Ta oli aastatel 1962–1963 Hargla koguduse jutlustaja ja 1963–1966 sama koguduse aseõpetaja. 15. detsembrist 1966 vabastati ta Hargla õpetaja kohalt ja ta oli peaaegu aasta aega (1966–1967) Äksi Andrease koguduse hingekarjane. Seejärel oli ta aastatel 1967–1989 Koeru Maarja-Magdaleena koguduse õpetaja.
ECREA

ECREA ehk Euroopa kommunikatsiooniuuringute ja hariduse assotsiatsioon ("European Communication Research and Education Association") on Euroopa suurim meedia ja kommunikatsiooni (teabelevi) uuringutega tegelevaid inimesi ja asutusi ühendav organisatsioon.
Organisatsioon loodi aastal 2005. Aastal 2011 oli selles umbes 2700 liiget. ECREA peakorter asub Brüsselis.
Eesti osalus selles organisatsioonis on märkimisväärselt tugev. Aastail 2005–2009 oli ECREA doktorikooli korraldajaks Tartu, järgnevail aastail Ljubljana.
Sõnavara

Sõnavara ehk leksika on kõik mingisse keelde või allkeelde või ühe isiku keeletarvitusse kuuluvad sõnad ja sõnade püsiühendid kokku.
Nii võime rääkida näiteks eesti keele sõnavarast, Reigi murraku sõnavarast, ehituse sõnavarast, Friedebert Tuglase sõnavarast.
Tööstuse osatähtsuse suurenemine vähendab loodusega seotud sõnavara.
Karl Koppel

Karl Koppel (14. november/27. november 1900 Luunja vald, Tartumaa – 14. märts 1976) oli eesti vaimulik.
Ta õppis Kokora ministeeriumikoolis, Tartu Kooliõpetajate Ühisuse Kaubanduskoolis ja aastatel 1924–1928 Tallinna Rahvaülikoolide Seltsi Erakolledžis, mille humanitaarharu ta lõpetas. Aastatel 1928–1935 õppis ta Tartu Ülikooli usuteaduskonnas, ta oli Akadeemilise Usuteadlaste Seltsi liige. Prooviaastal oli ta Tartu Maarja koguduses. Ordineeriti 31. mail 1936 õpetajaks.
Ta oli pärast ordineerimist EELK vikaarõpetaja. Aastatel 1941–1943 oli ta Kursi Maarja-Eliisabeti koguduse õpetaja kohusetäitja. Aastatel 1944–1954 oli ta õpetaja kohusetäitjaks ning aastatel 1954–1963 õpetajaks Maarja-Magdaleena koguduses, lisaks oli ta aastatel 1944–1956 Vara Brigitta koguduse hooldajaõpetaja. Aastatel 1963–1967 oli ta Võnnu Jakobi koguduse õpetaja.
Karl Koppel suri aastal 1976.
Koomiline ajastus

Koomiline ajastus on rütmi, tempo ja pauside õigeaegne kasutamine eesmärgiga tekitada humoorikaid olukordi ja inimesi naerutada. Peamiselt kasutavad seda koomikud ja näitlejad, kes esinevad laval, filmides, teatris. Kuid ajastatuse ja rütmiga mängimise võtteid saab kasutada ka kirjutatud tekstis või muusikas.
"Jalaga tagumikku" naljade puhul on ajastus väga oluline – ämbritäis vett saab alles siis kellelegi pähe või peast mööda kukkuda, kui vaataja on selleks valmis.
Farsi puhul kasutatakse nii kiirendatud kõnet kui ka kiirendatud liikumist: inimesed jooksevad kaelamurdva kiirusega toast tuppa, sisse ja välja.
Kõnes õiges kohas pauside tegemine võib muuta tavalise teksti naljakaks. Näiteks lause lõppu jäetud paus seab öeldu kahtluse alla.
Tarass Bulba

"Tarass Bulba" (vene keeles "Тарас Бульба") on Nikolai Gogoli romantistlik ajalooline jutustus, mis kuulub Mirgorodi tsüklisse. Jutustus ilmus esimest korda 1835. aastal, põhjalikult ümber töötatud teise trükina 1842. aastal. Kirjandusteadlased on avaldanud arvamust, et algversioon oli pigem ukrainasõbralik, teine seevastu tugevalt russofiilne. Teos on kirjutatud vene keeles, esimene ukrainakeelne tõlge ilmus 1850. aastal.
Raamat jutustab vanast Zaporižžja kasakast Tarass Bulbast ning tema kahest pojast Andreist ja Ostapist. Tarassi pojad õpivad Kiievis akadeemias ja naasevad koju. Kolm meest asuvad eepilisele teekonnale Zaporižžja Setši Ukrainas, kus ühinevad teiste kasakatega ja lähevad sõtta Poola vastu.
Kaudsete tõendite kohaselt toimuvad "Tarass Bulba" sündmused 17. sajandi esimeses pooles. Ehkki autori sõnul sündis Tarass Bulba 15. sajandil, kõneleb 17. sajandi kasuks tema tubakalembus: eurooplased avastasid tubaka 15. sajandi lõpus (tänu Kolumbusele) ja laialt levis suitsetamine alles 17. sajandiks. Samuti sooritasid poolakad sõjaretki Venemaale 17. sajandil, nn segaduste ajal.
Tarass Bulba prototüübiks oli ukrainavene kasakasoost pärit maadeuurija Nikolai Mikluhho-Maklai esivanem Ohrim Makuhha, kasakaataman ja Bogdan Hmelnitski asemik. Makuhha sündis Starodubis 17. sajandi algul. Tal oli kolm poega: Nazar, Homa (Foma) ja Omelka (Jemeljan). Nazar (Gogoli Andrei prototüüp) reetis kasakad ja läks üle RzeczPospolita vägedesse armastusest poola panitari vastu. Homa (Ostapi prototüüp) hukkus, püüdes viia Nazari isa juurde. Jemeljani järeltulijate seas olid Nikolai Mikluhho-Maklai ja tolle isa Grigori Mikluhha, kes õppis koos Nikolai Gogoliga ja jutustas tollele suguvõsa pärimustest.
Jutustus on realistlik, tegelased ei ole Gogoli hilisematele teostele omaselt liialdatud ega grotesksed, ehkki mõne uurija hinnangul on kasakate iseloomustused veidi liialdatud. Teost võib tõlgendada kirjanduses levinud romantilise rahvusluse kontekstis, mis arenes ajaloolise rahvuskultuuri ja romantiliste ideaalide toel.
Eesti keeles ilmus "Tarass Bulba" 1880. aastal Jakob Kõrve tõlkes (2., parandatud trükk 1912) ning 1955. aastal Johan Tamme tõlkes.
Jutustuse järgi on tehtud terve rida samanimelisi filme: 1909 Vene tummfilm (režissöör Aleksandr Drankov), 1924 Saksa tummfilm (Vladimir Striževski ja Josef Jermoljev), 1936 Prantsuse film (Aleksis Granovski), 1938 Briti film "Tarasss Bulba mässuline poeg" ("The Rebel Son", Adrian Brunel), 1962 USA film (J. Lee Thompson), 1963 Itaalia film ("Taras Bulba, il cosacco", Ferdinando Baldi), 2009 Ukraina telefilm "Jutustus Tarass Bulbast" ("Дума про Тараса Бульбу", Petro Pintšuk ja Jevhen Berezniak) ning 2009 Vene-Ukraina-Poola ühisfilm (Vladimir Bortko). Viimane keelustati 2014. aastal Ukrainas kui Ukraina-vaenulik propaganda.
John Smith (maadleja)

John William Smith (9. august 1965) on endine Ameerika Ühendriikide maadleja.
1990. aastal võitis Hea Tahte mängudel esikoha.
1990. aastal pälvis ta James E. Sullivani autasu, mida antakse väljapaistvate saavutuste eest amatöörsportlasele Ameerika Ühendriikides (seda alates 1930. aastast). Maadlejatest on saanud selle auhinna veel Rulon Gardner ja Bruce Baumgartner.
Pärast tippspordist taandumist asus ta tööle Oklahoma Ülikooli.
Tema järgi on nimetatud maadlusvõte "John Smith single".
Marsi printsess

"Marsi printsess" (inglise keeles "A Princess of Mars") on Edgar Rice Burroughsi 1917. aastal ilmunud ulmeromaan, kus astub üles John Carter. Teos on "Barsoomi" sarja esimene osa.
Romaan ilmus ajakirja All-Story Magazine joonealusena 1912. aasta veebruarist juulini pealkirjaga "Under the Moons of Mars".
Sisu.
Romaani sündmused toimuvad aastatel 1866–1876. Konföderatsiooni poolel võidelnud John Carter osaleb pärast Ameerika kodusõda geoloogiaekspeditsioonidel Arizonas. Avastatakse rikkalikud kulla leiukohad. Kuid edu joovastust saadab ka ebaedu nõiaring. Lääne poole liikuvatele ameeriklastele osutavad tugevat vastupanu kohalikud apatšihõimud. Ühe järjekordse konflikti ajal peitub John Carter indiaanlaste pühasse kooüasse, kust avanes side kõrbelise Marsiga. Barsoomi-nimelises ühiskonnas on vaenujalal rohelised Tharki ja punase nahavärviga Heliumi hõimud.
Ekraniseeringud.
2012. aastal linastus romaani ainetel eepiline seiklusfilm "John Carter" (Walt Disney Pictures). Lavastas Andrew Stanton, peaosades Taylor Kitsch, Lynn Collins, Willem Dafoe.
Juta Saarevet

Juta Saarevet (1. juuli 1978 Tallinn – 15. detsember 2022) oli eesti riigiametnik ja teatritegelane.
Elulugu.
Saarevet lõpetas 1996. aastal Tallinna Reaalkooli, 2003. aastal Tartu Ülikooli õigusteaduskonna (bakalaureusetöö "Laste kasvatamisel tekkivate suhete õiguslik regulatsioon ja selle muutmine Eestis", juhendaja Edgar Salumaa), 2015. aastal Tallinna Ülikooli organisatsioonikäitumise magistriõppe ja läbis 2007. aastal XVII kõrgemad riigikaitsekursused.
Saarevet oli aastatel 2007–2012 Sotsiaalministeeriumis õigusala juht (oli üks uue töölepinguseaduse eelnõu juriidilise ekspertiisi tegijaist) ja 2012–2016 Sotsiaalkindlustusameti peadirektor, 2017–2018 teatri NO99 tegevjuht, 2018–2022 õiguskantsleri puuetega inimeste õiguste valdkonna juht ja 2019–2022 Eesti Etendusasutuste Liidu tegevjuht.
Isiklikku.
Tema isa oli prokurör Feliks Saarevet.
Super Mario Bros.

"Super Mario Bros." ehk "Super Mario Brothers" ('Super Mario vennaskond') on esimene "Super Mario" seiklusmäng. Mäng tehti Nintendo Entertainment Systemi konsoolile. Mäng ilmus uuesti Nintendo Wii Virtual Console'i platvormi jaoks.
Mängu kirjeldus.
Noored vennad Mario ja Luigi saavad Seenekuningriigi sulaselt Toadilt teada, et Seenekuningriigi printsess Peach on röövitud. Röövijaks osutus paha kilpkonn-koletis Bowser. Mario ja Luigi otsustavad asuda teele, et printsess vabastada ja pätt teolt tabada. Teekond Bowseri lossini on takistusterohke. Ees ootavad vennakesi tapja-seened Goombad, tapja-kilpkonnad Koopa-Troopad, maa all elavad kiivritega siilid (Buzzy Beetles), okkalised väikekoletised, mida viskavad alla pilve peal lendavad kilpkonnad, kaheksajalad, kalad, õhku hüppavad lendkalad, torudest välja piiluvad tapja-maasikad (Pirahna Plant) ja muud kollid. Tulelossides ootavad salajased koletised, kes on võlutud Võlts-Bowseriteks ja üritavad Mariot ja Luigit haneks tõmmata, et need ongi just õige Bowser, kes printsessi vangis hoiab. Need kollid hoiavad vangis Toade. Kuid lõpuks jõuavad vennad ka ehtsa Bowseri juurde.
Mäng on kahemõõtmeline ja seal saab liikuda ainult vasakult paremale. Tagasi vasakule liikuda ei saa. Mängija peab jõudma tasandi lõppu, enne kui antud aeg otsa saab. Kui aeg saab otsa, kaotab mängija ühe elu. Elu võib kaotada mängija ka siis, kui ta ilma võimeteta puudutab vaenlasi ja kui ta kukub kuskilt alla. Kui kõik elud otsa saavad peab mängija alustama kogu seiklust uuesti. Olenemata kui kaugele ta mängus on jõudnud, sest Nintendo Entertainment Systemi mängukonsoolis pole salvestamise võimalusi ja mälukaarte.
Mängija peab korjama münte. Kui mängija saab sada münti täis, saab ta lisaelu ja hakkab münte korjama uuesti nullist. See omadus jätkub teistes Mario-mängudes.
Mängija saab ka lisavõimeid, mida ta peab otsima kastidest. Nii saab mängija paremini vaenlasi peatada. Kui mängija ei reageeri vaenlase rünnakule, muutub ta taas võimetuks.
Maailmu on kaheksa ja iga maailm on omakorda jagatud neljaks tasandiks. Tagasi vanasse läbi tehtud tasandisse minna ei saa. Tasandid lähevad järjest raskemaks. Iga maailma neljas tasand on tuleloss, mille lõpus ootab Võlts-Bowser. Mängija peab purustama peavaenlase kaitsesilla, et peavaenlane kukuks tulle. Seejärel päästab mängija Toade, kes ütlevad iga tulelossi lõpus, et printsess on vangis hoopis teises lossis ("Thank You Mario! But our princess is in another castle!"). Viimase maailma tulelossis on õige Bowser. Mängija peab samuti purustama kaitsesilla, mille peale Bowser kukub tulle ja mängija saab printsessi vabastada. Mängu saab mängida ka kordamööda kahekesi. Mängijatel on kaks pulti. Kui üks mängija kaotab elu, on teise mängija kord. Võidab see, kes esimesena printsessi juurde jõuab.
Maadlus 1984. aasta suveolümpiamängudel

Maadlus 1984. aasta suveolümpiamängudel toimus USA-s Los Angeleses.
Medalialad.
Nii Kreeka-Rooma kui ka vabamaadluses võisteldi kümnes kaalus: kuni 48 kg, kuni 52 kg, kuni 57 kg, kuni 62 kg, kuni 68 kg, kuni 74 kg, kuni 82 kg, kuni 90 kg, kuni 100 kg ja üle +100 kg.
Hawaii 5-0

"Hawaii 5-0" (inglise keeles "Hawaii Five-0") on Ameerika Ühendriikide kriminaalsari, mille sündmused toimuvad Hawaii O'ahu saarel. Seriaali tootmist alustas 2010. aastal kommertstelekanal CBS. Eestis näitas sarja TV3.
"Hawaii 5-0" on kriminaalsarja "Hawaii Five-O" (1968–1980) jätk, mille algse idee autor on Leonard Freeman. Uue seeria nimes O-tähe asemel on number 0 (null). 
Avaosas saabub Honolulusse USA mereväe eriüksuse (Navy SEALs) kaptenmajor (Lieutenant Commander) Steve McGarrett, et uurida oma isa mõrva. Osariigi kuberner Pat Jameson pakub talle võimalust juhtida spetsiaalset politseiüksust ("task force"), mis allub otse kubernerile. Tema partneriks saab mõrva uuriv Newark politseidetektiiv Danny Williams, kes peale lahutust on kolinud Hawaiile, et olla lähemal oma tütrele.
Super Mario Bros. 2

Super Mario Bros. 2, ehk Super Mario Brothers 2 on järg esimesele mängule. Euroopas, Ameerikas ja Austraalias kannab mäng nime Super Mario Bros. 2, samas kui Jaapanis pandi sellele nimeks Super Mario USA. Mäng on loodud Nintendo Entertainment System konsoolile ja see ilmus uuesti Wii Virtual Console keskkonnas.
Mängu kirjeldus.
Mario, Luigi, printsess ja Toad lähevad Chai kuningriiki. Neid ootab seal ülesanne. Nad peavad vabastama kuningriigi needusest, mille on peale pannud kuri pealik Wart ja tema kaaslased Birdo, Trychyle, Mouser ja teised paharetid.
Mäng on kahemõõtmeline ja seal saab liikuda ka vasakule tagasi. Mäng ei ole enam aja peale. Tagasi läbi tehtud maailma minna ei saa. Maailmu on seitse ja iga maailm on jagatud kolmeks tasandiks. Iga tasandi lõpus on boss, keda tuleb peatada. Põhiomadus on viskamine. Mängija peab viskama igasuguseid vahendeid vaenlastele, et neid peatada. Ka vaenlaseid saab visata. Mängus on uued vaenlased.
Pärnu-Jaagupi kihelkond

Pärnu-Jaagupi kihelkond (lühend PJg; saksa keeles "Kirchspiel St. Jakobi") oli kihelkond Pärnumaal ja Liivimaa kubermangus Pärnu kreisis.
Piirkonna ajalugu.
Muinasajal kuulus piirkond maakondliku liigituse järgi Läänemaale. Pärnu-Jaagupi kirikukihelkond asutati 13. sajandi algul Kõrve muinaskihelkonna (Corbe) baasil. Allikates on kihelkonnast esimene märge 1241. aastast.
Kirikukihelkond kujunes Pärnumaa kihelkondadest üheks suuremaks, jäädes pindala poolest (664 ruutkilomeetrit) alla ainult Saarde kihelkonnale.
1680. aastal oli Pärnu-Jaagupi kiriku juures olemas köstrikool soomlasest köster-koolmeistriga. Põhjasõda (1700–1721) katkestas koolitegevuse kihelkonnas. 1770. aastal töötas Pärnu-Jaagupi kihelkonnas kihelkonnakool ja neli mõisakooli (Kaisma, Vee, Pööravere ja Halinga). 19. sajandi alguseks olid kõik seni kihelkonnas tegutsenud koolid tegevuse lõpetanud. Kihelkonnakool alustas tööd uuesti 1822. aastal. Kahekümne viie aasta jooksul (1855–1880) sai kihelkond juurde 12 uut vallakooli hoonet, üksikud koolid töötasid veel suitsutaredes.
Pärnu-Jaagupi kihelkonna mõisad.
Kihelkonnas paiknes 18 mõisat: 1 kirikumõis, 9 rüütlimõisast peamõisat koos 3 kõrvalmõisaga ning 3 riigimõisat koos 2 kõrvalmõisaga. Lisaks veel 3 karjamõisat.
Kihelkonna alad tänapäeval.
Pindalalt suure Pärnu-Jaagupi kihelkonna maad jäävad tänapäeval tervikuna Pärnu maakonna aladele, need on jaotatud peamiselt kahe valla vahel. Suurem osa kihelkonna alast jääb Põhja-Pärnumaa valda, kuhu kuulub ka kihelkonnakeskus. Kagupoolne osa kihelkonna endisest alast asub Tori vallas.
Paul-Voldemar Koppel

Paul-Voldemar Koppel (6./19. mai 1904 Tallinn – 20. aprill 1964 Tallinn) oli eesti vaimulik.
Ta õppis mitmes Tallinna algkoolis: Väikeste Laste Koolis, Vene Vaestelaste Koolis, Uue tänava Algkoolis ja Vene tänava Algkoolis. Seejärel õppis ta aastatel 1920–1926 Tallinna Linna Poeglaste Humanitaargümnaasiumis. Pärast gümnaasiumi lõpetamist tabas teda veremürgistus, mille tüsistustest jagusaamiseks kulus tal ligi kolm aastat. Aastatel 1929–1934 õppis ta Tartu Ülikooli usuteaduskonnas. 1935. aastal kaitses ta "mag theol" väitekirja võrdleva usunditeaduse alal (teemal: "Psühhoanalüüsi vaated kristlikule dogmale"). Prooviaastal oli ta Nõmme Rahu koguduses (Anton Eilarti juures). Ordineeriti 14. aprillil 1935 õpetajaks.
Ta oli aastatel 1935–1937 Randvere koguduse ja Rohuneeme kabeli hooldajaõpetaja, lisaks oli ta 1934. aastast Gustav Adolfi Gümnaasiumi usuõpetaja. Aastatel 1936–1941 oli ta Tallinna Toompea Kaarli koguduse diakonõpetaja ja 1941–1950 sama koguduse esimese pihtkonna õpetaja kohusetäitja. 1942. aastal valiti ta Venemaa eestlaste usulise teenimise korraldamise komitee liikmeks ja EELK Noorsootöö toimkonna liikmeks. 
1944. aasta lõpust kuni 1946. aasta kevadeni oli ta Tallinna praostkonna praosti kohusetäitja ja aastatel 1945–1949 Konsistooriumi assessor. Pühapäeval, 13. septembril 1950 ta arreteeriti kiriku kantseleis oma kahe väikese lapse nähes. Talle mõisteti karistuseks 10 aastat vabadusekaotust. Vanglatee viis ta Komi ANSV-sse Uhta linna. Kuna tema tervis polnud kuigi hea, ei saadetud teda välitöödele ja ta töötas kas sanitari või kirjutajana. 
Vangilaagrist vabanes ta 1955. aasta mais. Septembris pöördus ta konsistooriumi poole sooviga jätkata tööd kirikus ning võimalusel perekonna lähedal, detsembris määrati ta teenima Jõelähtme Püha Neitsi Maarja kogudust, ta oli aastatel 1955–1963 Jõelähtme koguduse õpetaja ja 1961–1963 ühtlasi Harju-Jaani Ristija Johannese koguduse hooldajaõpetaja. Aastatel 1963–1964 oli ta Harju-Jaani Ristija Johannese koguduse õpetaja.
Paul-Voldemar Koppel suri 20. aprillil 1964 ja ta maeti 24. aprillil Siselinna kalmistule.
Mirko Põldma

Mirko Põldma (sündinud 21. novembril ‎1981) on eesti jalgrattur.
Aastatel 2004–2005 tegutses ta professionaalsel tasemel.
Ta on lõpetanud Rakvere 1. keskkooli.
Sõitis Eesti esimeses profiklubis Kalev Chocolate Team. Tõi esimese UCI võidu Eesti esimesele profiklubile.
Gogi Koguašvili

Gogi Murmanovitš Koguašvili (sündinud 8. veebruaril 1974) on endine Venemaa maadleja, rahvuselt grusiin.
G. Koguašvili on võistelnud olümpiamängudel NSVL ja Venemaa meeskonnas kokku 4 korda.
2007. aastast kuulub Fila Hall of Fame'i.
2008. aastast on ta Venemaa maadluskoondise treener.
Tasuta ühistransport

Tasuta ühistransport on ühistranspordi korraldamise viis, mille puhul korraldaja (näiteks riik või kohalik omavalitsus, st maksumaksja) maksab teenuse eest ja pakub veoteenuse kasutajale (reisija) otsese tasuta. Tasuta ühistranspordi puhul võib teenuse pakkuja teenust rahastada muudest allikatest, näiteks kaudsetest või otsestest maksudest vms. Tasuta ühistranspordi puhul puudub otsene seos tarbitava teenuse ja teenuse eest maksmise vahel kuigi lõppkokkuvõttes maksab selle kinni maksumaksja.
Tallinn.
Tallinna ühistransport on tasuta kõigile registreeritud linnaelanikele alates 2013. aastast. Väidetavaks põhjuseks oli piletimüügimist ainult 30% transpordiettevõttete kulude katmine, mistõttu suurim osa piletimüügist kasum läinud müügipunktide pidamiseks. TTÜ poolt 2018. aastal läbi viidud uuringu põhjal ei ole tasuta ühistransport autoomanikke ühistransporti üle suutnud meelitada. Põhjusteks on uuringu väitel liinivõrgu probleemid - eeskätt "kohmakad ja ajamahukad ümberistumised".
Juri Patrikejev

Juri Patrikejev (sündinud 28. septembril 1979) on Armeenia maadleja.
Juri Patrikejev on võistelnud rahvusvahelistel tiitlivõistlustel Venemaa ja Armeenia koondises.
2011. aasta Kristjan Palusalu mälestusvõistlustel saavutas ta finaalmatšis Heiki Nabi üle seljavõidu. 2011 EM-il kaotas Nabi punktidega 0-3.
Hassan Barojev

Hassan Makharbekovitš Barojev (sündinud 1. detsembril 1982) on Venemaa maadleja, Venemaa teeneline meistersportlane. 
Ta võistleb Põhja-Osseetia maadlusklubi SK Torpeedo koosseisus.
Eesti maadlejatest on temaga maadelnud Heiki Nabi, kes kaotas 2011. aasta EM-il punktidega 0-4.
Maadlus 1980. aasta suveolümpiamängudel

Maadlus 1980. aasta suveolümpiamängudel toimus Nõukogude Liidus Moskvas.
Medalialad.
Nii Kreeka-Rooma kui ka vabamaadluses võisteldi kümnes kaalus: kuni 48 kg, kuni 52 kg, kuni 57 kg, kuni 62 kg, kuni 68 kg, kuni 74 kg, kuni 82 kg, kuni 90 kg, kuni 100 kg ja kuni +110 kg.
Uus anatoomikum

Uus anatoomikum on Tartu Ülikooli arstiteaduskonna õppehooneks ehitatud uusrenessanss-stiilis hoone, mis asub Tartus Kassitoomel aadressil Näituse 2. Hoone valmis 1886–1888.
Hoone põhineb Reinhold Guleke ja Rudolf von Bernhardi projektil. See oli ülikooli suurim uusehitis 19. sajandi lõpul. Uude anatoomikumi viidi arstiteaduskonna patoloogia ja füsioloogia instituudid, 1895. aastal ka hügieeni instituut.
2013. aasta sügissemestrist paiknevad uues anatoomikumis Tartu Ülikooli psühholoogia instituut ja eripedagoogika osakond. Varem asus seal Tartu Ülikooli keelekeskus.
Õppehoones on ka mälestustahvel ülikooli rektorile, füsioloog Alexander Schmidtile, kelle büst paikneb Kassitoome pargis, hoonest otse üle Näituse tänava, samuti patoloog Vjatšeslav Aleksejevitš Afanasjevile.
Tartu parkide loend

Tartu parkide loendis on Tartu pargid ja muud haljasalad, kuid mitte kalmistud – need on loetletud Tartu kalmistute loendis.
Tartu kalmistute loend

Siin on loetletud Tartu kalmistud.
Gießeni ülikool

Gießeni ülikool (ka "Justus Liebigi (nimeline) Gießeni Ülikool"; saksa keeles "Justus Liebig-Universität Gießen", lühend "JLU") on ülikool Saksamaal Gießenis.
Ülikool asutati 1607. aastal.
Ülikool on nimetatud saksa keemiku Justus von Liebigi järgi.
2012. aastal õppis ülikooli 11 teaduskonnas kokku 25 200 üliõpilast.
John Smith

John Smith on ingliskeelses maailmas üks levinumaid mehe nimesid. Nime kandjaid:
Aleksander Warma valitsus

Aleksander Warma valitsus oli Eesti eksiilvalitsus 1. jaanuarist 1962 – 1. märtsini 1964.
Tõnis Kindi valitsus

Tõnis Kindi valitsus oli Eesti eksiilvalitsus 1. märtsist 1964 – 8. maini 1971.
Heinrich Marga valitsus

Heinrich Marga valitsus oli Eesti eksiilvalitsus 8. maist 1971 – 20. juunini 1990.
John Carter (film)

"John Carter" (inglise "John Carter") on 2012. aastal linastunud Ameerika Ühendriikide ulmefilm, mille lavastas Andrew Stanton. Linateos põhineb Edgar Rice Burroughsi 1917. aastal ilmunud romaanil "Marsi printsess".
Filmis mängivad Taylor Kitsch, Lynn Collins, Willem Dafoe, Thomas Haden Church, Samantha Morton, Ciarán Hinds ja Mark Strong.
Eesti kinodesse jõudis "John Carter" 9. märtsil 2012.
Johan Raid

Johan Raid (kuni 1935. aastani Johan Reinhold; 22. juuni 1885 Ranna vald, Tartumaa – 4. juuli 1964 Uppsala) oli Eesti riigiametnik ja poliitik, kes esindas põllumehi.
Lõpetas Peterburi ülikooli õigusteaduskonna 1912.
Ta oli K. Pätsi kolmanda valitsuse kohtu- ja siseminister 20. novembrist 1931 kuni 19. veebruarini 1932. 1. maist 1936 kuni 1940. aasta suveni kohtuministri abi. 1939. aastal oli ta Eesti Evangeeliumi Luteriusu Kiriku Hooldusnõukogu liige. Peale juunipööret nimetati ta Riigikohtu prokuröriks.
Saksa okupatsiooni ajal, 1941. aastal oli ta Eesti Omavalitsuse Sisedirektooriumi kodifikatsiooniosakonna juhataja.
Autasustatud Kotkaristi II klassi teenetemärgiga (1935).
Välislingid.
Oskar Angelus, Johan Raid 70-a, Stockholms-Tidningen Eestlastele, 21.06.1955.
Super Mario Bros. 3

Super Mario Bros. 3 ehk Super Mario Brothers 3 (Super Mario Vennaskond 3) on jätkuosa eelmistele mängudele. Mäng tehti Nintendo Entertainment System konsoolile ja ilmus uuesti Wii Virtual Console programmile.
Mängu kirjeldus.
Printsess on taas röövitud Bowseri poolt. Bowseri lapsed Koopalingsid Larry, Roy, Lemmy, Wendy, Iggy, Morton ja Ludvig ründavad oma õhulaevaga igasse kuningriiki ja nõiuvad kuningad loomadeks. Mario ja Luigi peavad enne printsessi päästmist vabastama kuningad needusest.
Mängus on uued koletised ja vanad koletised eelmistest Mario-mängudest. Mäng on kaardipõhine. Mängus on 8 maailmakaarti. Kaardi peal on numbritega märgistatud tasandid, Toadi majakesed, kust saab lisavõimeid, vaenlased, mõttemängupunktid, minilossid, kuningalossid ja õhulaevad. Kui tahad suunduda tasandisse, pead vajutama kaardil olles aktiveerimise nuppu. Tasandis peab jõudma jälle aja peale finišisse. Saab liikuda ka tagasi vasakule, kuigi finiš on alati vasakult paremale suunas. Kui tasand on läbi, avaneb tee kaardil uude tasandisse. Läbitud tasandisse naasta ei saa. Kui mängija kaotab tasandis elu, suundub ta tagasi kaardile. Minilossi lõpus peab mängija võitlema Boom-Boomiga. Bossile peab kolm korda peale hüppama. Kui see tehtud on, miniloss puruneb ja mängija pääseb edasi. Siis avaneb ka otsetee kaardi alguspunktis, minilossist edasi jätkamise punkti, juhuks kui mängija kaotab kõik elud. Kui mängija puudutab vaenlast kaardil, suundub ta automaatselt vaenlase tasandisse. Kui vaenlane on hävitatud, saab mängija lisavõimeid. Kui ta kaotab vaenlase tasandis elu, suundub vaenlane kaardil teise kohta. Mõttemängupunktides peab mängija leidma kaardipaarid või panema kokku pildi, nii saab lisaelusid või lisavõimeid. Kuningalossis annab Toad mängijale infot, kuidas kuningas needusest vabastada. Siis suundub mängija otse õhulaeva, kus ta peab lõpus peatama Koopalingse, kellele tuleb kolm korda peale hüpata. Kui mängija kaotab laevas elu, liigub laev kaardil teise kohta. Kui õhulaeva tasand on läbitud ja Koopaling hävitatud, vabastab mängija kuninga nõidusest ja suundub täiesti uuele maailmakaardile. Mängu saab mängida jälle kahekesi. Võidab see, kes esimesena päästab printsessi. Tasandid lähevad järjest raskemaks.